Jozef Cincík (maliar)

Jozef G. Cincík (* 8. marec 1909 Clopodia, Rumunsko – † 28. január 1992 Mahoning Township, Pensylvánia, USA) bol slovenský maliar, sochár, grafik, scénograf a historik umenia.

Život 
Jeho rodičia pochádzali z Turca, ale v roku 1908 na na istý čas presťahovali do rumunského Sedmohradska, kde sa Jozef Cincík narodil. Jeho otcom bol Gabriel Cincík, učiteľ a organista, matkou Jolana, rodená Lenkeyová. Jozef Cincík mal mladšieho brata Ferdinanda. Rodina sa v roku 1914 vrátila späť na Slovensko, do Kláštora pod Znievom. V roku 1915 sa presťahovali do Trnavy, ale už v roku 1916 sa vrátili späť do Kláštora. Ti vyštudoval základnú školu, gymnázium navštevoval v Lučenci. Potom študoval na Právnickej fakulte Karlovej univerzity v Prahe (1928 - 1932), neskôr (1932 - 1936) aj archeológiu a dejiny umenia na Filozofickej fakulte Univerzity Komenského v Bratislave. V roku 1938 úspešne obhájil svoju dizertáciu s názvom: "Barokové fresky západného Slovenska v XVII. a XVIII. storočí", ktorá vyšla v tom istom roku aj knižne. V apríli 1945 bol dekrétom prezidenta republiky menovaný za riadneho profesora dejín umenia na Filozofickej fakulte Univerzity Komenského v Bratislave.

Od roku 1933 pôsobil ako tajomník Umeleckého odboru Matice slovenskej a tiež ako riaditeľ Štátneho pamiatkového úradu pre stredné Slovensko v Martine. V tomto postavení sa zoznámil s mnohými slovenskými umelcami (najmä maliarmi; jeho blízkym priateľom bol napríklad Martin Benka). Podieľal sa na vytvorení Galérie slovenského výtvarného umenia, otvorenej 25. novembra 1933 v priestoroch novostavby Slovenského národného múzea v Martine. Na prelome rokov 1935 a 1936 sa spolu s Karolom Plickom, Jozefom Cígerom-Hronským a Konštantínom Čulenom zúčastnil osemmesačnej cesty po centrách slovenskej minority v USA. Cincík sa staral najmä o inštalovanie výstav a administratívu spojenú s cestou.
 
Od polovice 30-tych rokov písal do početných periodík o dejinách staršieho i moderného slovenského umenia, o histórii a archeológii. Bol autorom niekoľkých kunsthistorických monografií a aktívne sa venoval umeleckej tvorbe (najmä maľbe a grafike). Navrhol niekoľko známok počas existencie vojnovej Slovenskej republiky (osemdielnu sériu "slovenské kniežatá") a tiež návrhy na bankovky (v roku 1944). 

V marci 1945 Cincík emigroval s inými predstaviteľmi kultúry vojnovej Slovenskej republiky najprv do Rakúska, potom do Bavorska a v októbri 1945 do Talianska. Od roku 1946 žil a tvoril v Spojených štátoch amerických, učil na St Beda´s College a realizoval sa aj ako výtvarník a grafik (vymaľoval niekoľko kostolov v USA). Vo svojom voľnom čase sa venoval výskumu osudov francúzskeho vojaka a účastníka americkej vojny za nezávislosť USA Jána Ladislava Polereckého. Na konci života pracoval ako katalogizátor verejnej knižnice (Public Library) v Clevelande.

Jeho bratrancom bol menovec Jozef Cincík (fotograf)

Dielo 
 1935 - Martin Benka. Bratislava : Učiteľské nakladateľstvo slovenské (UNÁS), 1935; nestránkované; obsahuje 36 strán s farebnými a čierno-bielymi reprodukciami Benkových diel (Cincík je autorom úvodnej osemstranovej štúdie)
 1940 - Novému výtvarnému umeniu. In: Slovenské pohľady, r. 56, 1940, č. 10, s. 582 - 595. [Neskôr vyšlo ako brožúra: Turčiansky Sv. Martin : Matica slovenská, 1940, 22 s.]
 1941 - Starí slovenskí grafici. Turčiansky Sv. Martin : Kníhtlačiarsky účastinársky spolok, 1941. 27 s. (pôvodne publikované v: Slovenský typograf, r. III., 1941, č. 1 - 2)
 1947 - Meč slovenského vladára : Z počiatkov slovenského výtvarného umenia. In: Nádej víťazná. Scranton : Obrana Press, 1947, s. 183 - 240. [Neskôr vyšla pod názvom Slovak Ruler`s Sword : A Study from Ancient Slovak Art. Washington : Slovak art, 1956]
 1957 - Ancient Slovak Fibulas and Pseudo-Fibulas : A Study of Slovak Metalic Art in the Ethnogenetical Age. Whiting : Ján J. Lach, 1957. 106 s.
 1958 - Anglo-Saxon and Slovak-Avar Patterns of the Cuthbert Gospel. Cleveland - Rome : Slovak Institute, 1958. 123 s.
Výber z Cincíkovho diela vyšiel pod názvom: Hľadanie rodného štýlu. [ed. Štefan Baranovič] Martin : Matica slovenská, 2009. 342 s. ISBN 978-80-7090-909-6

Literatúra 
 Jozefovi Cincíkovi je venovaný celý zborník Biografické štúdie, č. 35. Martin : Slovenská národná knižnica, 2010. Dostupné online
 OKÁĽ, Ján: Jozef G. Cincík - pútnik dvoch svetov. Cambridge, Ont., 1980 [druhé vydanie: Martin : Matica slovenská 2003]

Referencie

Externé odkazy 
Diela Jozefa Cincíka  v SNG 

Slovenskí maliari
Slovenskí grafici
Slovenskí sochári
Slovenskí scénografi
Slovenskí historici umenia
Osobnosti na slovenských poštových známkach
Osobnosti Matice slovenskej
Pochovaní na Národnom cintoríne v Martine